Rēzeknes novada Dzimtsarakstu nodaļa ir sagatavojusi pārskatu par paveikto 2021.gadā.

**Dzimtsarakstu nodaļā reģistrēti 87 jaundzimušie**, t.sk. reģistrēti vecāku laulībā- 41 gadījumā, ar paternitātes atzīšanu- 39 gadījumos, bez ziņām par bērna tēvu- 7 gadījumos. Vecāki izteikuši vēlmi deklarēt jaundzimušā dzīvesvietu Rēzeknes novadā 82 ģimenēs.

No 87 reģistrētajiem jaundzimušajiem 42 ir zēni un 45 meitenes.

Vairāk jaundzimušo reģistrēts maijā (12) , jūnijā un novembrī (10, vismazāk - februārī(1) un jūlijā (3) .

Vislielākais jaundzimušo skaits ir reģistrēts Maltas pagastā (9) un Silmalas pagastā (8). Mākoņkalna un Nagļu pagastos jaundzimušie novada dzimtsarakstu nodaļā netika reģistrēti.

39 ģimenes pagājušajā gadā sagaidījušas pirmdzimto , 30 ģimenes– otro, 6 – trešo, 4 – ceturto, 7 – piekto, 1-septīto bērnu.

Populārākie meiteņu vārdi pagājušajā gadā bija- Alise(4) un Paula(3). Populārākie zēnu vārdi 2021. gadā- Ernests (3), Reinis(3), Jānis(2), Damirs(2) Bērniņiem retāk sastopami vārdi netika doti. Joprojām populāri ir seni personvārdi -Marija, Anna, Jānis. Divām meitenēm vecāki izvēlējušies dubultvārdus- Karlīna Marija un Emīlija Emma.

**2021.gadā nodaļā reģistrēti 207miršanas gadījumi- 151 novada iedzīvotājs un 56 citu pašvaldību iedzīvotāji.**

Vislielākais mirušo skaits ir reģistrēts martā (28), janvārī un novembrī (katrā pa 27), jūnijā un decembrī (katrā pa 24), vismazākais- oktobrī (7).Vislielākais mirušo personu skaits reģistrēts Maltas (20) un Nautrēnu pagastos (12). Vismazākais mirušo personu skaits reģistrēts Kantinieku un Lūznavas pagastos(1), Bērzgales, Kaunatas, Nagļu pagastos(2). No 151 novadā deklarētajām mirušajām personām 87 bija vīrieši, 64 sievietes , no 56 citās pašvaldībās deklarētajām mirušajām personām 27 bija vīrieši un 29 sievietes. Visizplatītākais nāves cēlonis- sirds un asinsvadu slimības, onkoloģiskās slimības, COVID, dažos gadījumos nāves iemesls bija arī nelaimes gadījumi.

**2021.gadā novadā reģistrētas 63 laulības.**

**44 laulības reģistrētas dzimtsarakstu nodaļā, bet 19- Rēzeknes novada teritorijās esošajās baznīcās**. Visvairāk laulības tika noslēgtas Sarkaņu un Rozentovas Romas katoļu baznīcās-katrā pa 6, Bērzgales -4, Kaunatas, Ciskādu, Bikavas baznīcās- katrā pa 1 laulībai.

Dricānu, Pušas un Zosnas Romas katoļu baznīcās laulības netika slēgtas. Rēzeknes novada dzimtsarakstu nodaļā ,,JĀ” vārdu teikuši ne tikai novada iedzīvotāji, bet arī iedzīvotāji no Kārsavas, Līvānu, Varakļānu, Kandavas, Ķekavas, Ciblas, Balvu, Krāslavas, Līvānu, Aizkraukles novada un Rēzeknes, Rīgas, Ogres, Rēzeknes, Jūrmalas, Madonas, Jēkabpils, Tukuma, Ludzas, Daugavpils, Preiļu, Varakļānu, Balvu, Cēsu pilsētas iedzīvotāji, arī Lielbritānijas un Turcijas pilsoņi.

Visvairāk laulības aizvadītajā gadā slēgtas augustā(19) un jūlijā(10)

Kopš 2013. gada laulību var reģistrēt ne tikai dzimtsarakstu nodaļā un baznīcā, bet arī citā, pēc līgavas un līgavaiņa izvēles, atbilstošā vietā. 2021. gadā 22 pāri izvēlējās reģistrēt savu laulību ārpus dzimtsarakstu nodaļas- Ūdens tūrisma attīstības centrā,, Bāka”, viesu mājās, atpūtas vietās pie ezeriem, dzimtas mājās, bet arī 2021. gadā Rēzeknes novadā vispopulārākā vieta , kurā tiek slēgta mūža derība, ir Lūznavas muiža.

44 līgavas stājās laulībā pirmo reizi, 18 – otrajā, viena trešajā laulībā, savukārt 52 līgavaiņi stājās pirmajā, 8- otrajā laulībā, trīs līgavaiņi ,,jā,, vārdu teikuši jau trešo reizi. Mīlestībai nav svarīgs gadu skaits, tāpēc laulībā stājās arī 1958.gadā dzimusi līgava un līgavainis dzimis 1955.gadā. Jaunākā līgava, kas stājās laulībā 2021. gadā, bija dzimusi 2000. gadā.

No nodaļas arhīva izsniegtas **85** civilstāvokļa aktu reģistrācijas apliecības, **57** izziņas fiziskām un juridiskām personām, sagatavotas un izsniegtas **7** izziņas par laulības noslēgšanai nepieciešamo dokumentu pārbaudi.

Arhīvā esošajos laulības reģistros, pamatojoties uz tiesas spriedumiem un notāru paziņojumiem, izdarītas atzīmes par laulības šķiršanu, šķirtas **20** laulības, saņemti **11** tiesas spriedumi par aizgādības tiesību atņemšanu, civilstāvokļa aktu reģistros kopumā gada laikā veikti **42** papildinājumi un labojumi.

2021.gadā noformētas **4** uzvārda maiņas lietas un saņemtas Dzimtsarakstu departamenta atļaujas .

Lai Jaunajā 2022. gadā pieaug dzimstības rādītāji, lai ikvienas ģimenes pavarda uguns ir silta un gaiša, kura nekad nenodziest!

Dzimtsarakstu nodaļas vadītāja M.Deksne

03.01.2022